CELEX: 32021D2135
Language: lt
Date: 1638403200000
Title: Tarybos sprendimas (BUSP) 2021/2135 2021 m. gruodžio 2 d. dėl paramos priemonės pagal Europos taikos priemonę Ukrainos ginkluotosioms pajėgoms remti

2021 12 3   
               
               
                  LT
               
               
                  Europos Sąjungos oficialusis leidinys
               
               
                  L 432/59
               
            
         TARYBOS SPRENDIMAS (BUSP) 2021/2135
         2021 m. gruodžio 2 d.
         dėl paramos priemonės pagal Europos taikos priemonę Ukrainos ginkluotosioms pajėgoms remti
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 28 straipsnio 1 dalį ir 41 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     remiantis Sprendimu (BUSP) 2021/509 (1), pagal Sutarties 21 straipsnio 2 dalies c punktą nustatyta Europos taikos priemonė (toliau – ETP), pagal kurią valstybės narės finansuoja Sąjungos veiksmus pagal bendrą užsienio ir saugumo politiką siekiant išsaugoti taiką, užkirsti kelią konfliktams ir stiprinti tarptautinį saugumą; visų pirma, remiantis Sprendimo (BUSP) 2021/509 1 straipsnio 2 dalies b punkto i papunkčiu, pagal Europos taikos priemonę gali būti finansuojami veiksmai trečiųjų valstybių ir regioninių bei tarptautinių organizacijų pajėgumams, susijusiems su kariniais ir gynybos reikalais, stiprinti;
                  
               
                     (2)
                  
                  
                     vienas iš pagrindinių Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo (2) tikslų – stiprinti dialogą ir bendradarbiavimą saugumo ir skatinti laipsnišką suderinimą užsienio ir saugumo politikos srityje, įskaitant bendrą saugumo ir gynybos politiką (BUSP);
                  
               
                     (3)
                  
                  
                     būtinybės toliau stiprinti bendradarbiavimą bendros saugumo ir gynybos politikos (BSGP) srityje ir vis didesnio Ukrainos pozicijų suderinimo su bendra užsienio ir saugumo politika (BUSP), taip pat ir nagrinėjant galimybes toliau remti Ukrainos atsparumą, svarba buvo vienas iš 2021 m. ES ir Ukrainos aukščiausiojo lygio susitikimo rezultatų;
                  
               
                     (4)
                  
                  
                     2021 m. spalio 28 d. laiške Sąjungos vyriausiajam įgaliotiniui užsienio reikalams ir saugumo politikai (toliau – vyriausiasis įgaliotinis) Ukrainos užsienio reikalų ministerija ir Ukrainos gynybos ministerija, remdamosi Sprendimo (BUSP) 2021/509 59 straipsnio 1 dalimi, paprašė Sąjungos paremti Ukrainos ginkluotųjų pajėgų karo medicinos, karo inžinerijos (išminavimo), mobilumo ir logistikos, taip pat kibernetinės gynybos dalinius;
                  
               
                     (5)
                  
                  
                     paramos priemonė turi būti įgyvendinama atsižvelgiant į Sprendime (BUSP) 2021/509 nustatytus principus ir reikalavimus bei vadovaujantis pagal ETP finansuojamų pajamų ir išlaidų įgyvendinimo taisyklėmis ir laikantis Tarybos bendrosios pozicijos 2008/944/BUSP (3);
                  
               
                     (6)
                  
                  
                     Taryba dar kartą patvirtina esanti pasiryžusi saugoti, propaguoti ir užtikrinti žmogaus teises, pagrindines laisves ir demokratinius principus bei stiprinti teisinę valstybę ir gerą valdymą laikantis Jungtinių Tautų Chartijos, Visuotinės žmogaus teisių deklaracijos ir tarptautinės teisės, visų pirma tarptautinės žmogaus teisių teisės ir tarptautinės humanitarinės teisės,
                  
               PRIĖMĖ ŠĮ SPRENDIMĄ:
         
            1 straipsnis
            Nustatymas, tikslai, taikymo sritis ir trukmė
            
               1.   Nustatoma pagal Europos taikos priemonę (ETP) finansuotina paramos priemonė, pagal kurią teikiamos paramos gavėjas yra Ukraina (toliau – paramos gavėjas) (toliau – paramos priemonė).
            
            
               2.   Paramos priemonės tikslas – prisidėti prie Ukrainos ginkluotųjų pajėgų pajėgumų stiprinimo, įskaitant jų gebėjimą teikti paslaugas civiliams, tame tarpe – priklausantiems tautinėms mažumoms asmenims, krizių ar nepaprastųjų situacijų metu, taip pat stiprinti Ukrainos gebėjimą prisidėti prie BSGP karinių misijų ir operacijų.
            
            
               3.   Kad būtų pasiektas 2 dalyje išdėstytas tikslas, paramos priemonės lėšomis finansuojamas neskirtos naudoti mirtiną jėgą įrangos pristatymas Ukrainos ginkluotosioms pajėgoms, kad būtų stiprinami tų pajėgų šie pajėgumai:
               
                           a)
                        
                        
                           karo medicinos dalinių (įskaitant lauko ligonines);
                        
                     
                           b)
                        
                        
                           inžinerijos dalinių (įskaitant išminavimą);
                        
                     
                           c)
                        
                        
                           mobilumo bei logistikos dalinių ir
                        
                     
                           d)
                        
                        
                           kibernetinės gynybos dalinių.
                        
                     
            
               4.   Paramos priemonės trukmė yra 36 mėnesiai nuo paramos priemonių administratoriaus, veikiančio kaip leidimą suteikiantis pareigūnas, ir šio sprendimo 4 straipsnio 2 dalyje nurodyto subjekto pirmojo susitarimo sudarymo pagal sprendimo (BUSP) 2021/509 32 straipsnio 2 dalies a punktą.
            
         
         
            2 straipsnis
            Finansinės nuostatos
            
               1.   Finansinė orientacinė suma, skirta su paramos priemone susijusioms išlaidoms padengti, yra ne didesnė kaip 31 000 000 EUR. Vadovaujantis Sprendimo (BUSP) 2021/509 29 straipsnio 5 dalimi, paramos priemonių administratorius po šio sprendimo priėmimo gali pakviesti teikti įnašus, ne daugiau kaip 27 900 000 EUR. Administratoriaus sutelktos lėšos naudojamos tik išlaidoms, neviršijančioms Sprendimu (BUSP) 2021/509 įsteigto komiteto patvirtintų ribų 2021 m. iš dalies keičiant šiai paramos priemonei nustatytą biudžetą, apmokėti.
            
            
               2.   Visos išlaidos tvarkomos vadovaujantis Sprendimu (BUSP) 2021/509 ir pagal ETP finansuojamų pajamų ir išlaidų įgyvendinimo taisyklėmis.
            
         
         
            3 straipsnis
            Susitarimai su paramos gavėju
            
               1.   Vyriausiasis įgaliotinis sudaro būtinus susitarimus su paramos gavėju, siekiant užtikrinti, kad paramos gavėjas laikytųsi šiuo sprendimu nustatytų reikalavimų ir sąlygų – tai yra paramos teikimo pagal paramos priemonę sąlyga.
            
            
               2.   Į 1 dalyje nurodytus susitarimus įtraukiamos nuostatos, įpareigojančios paramos gavėją užtikrinti:
               
                           a)
                        
                        
                           kad pagal paramos priemonę remiami Ukrainos ginkluotųjų pajėgų daliniai laikytųsi atitinkamos tarptautinės teisės, visų pirma tarptautinės žmogaus teisių teisės ir tarptautinės humanitarinės teisės;
                        
                     
                           b)
                        
                        
                           tinkamą ir veiksmingą bet kokio pagal paramos priemonę suteikto turto naudojimą tais tikslais, kuriais jis buvo suteiktas;
                        
                     
                           c)
                        
                        
                           pakankamą bet kokio pagal paramos priemonę suteikto turto priežiūrą, siekiant užtikrinti to turto tinkamumą naudoti ir prieinamumą operacijoms per visą jo gyvavimo ciklą;
                        
                     
                           d)
                        
                        
                           kad pasibaigus turto gyvavimo ciklui bet koks pagal paramos priemonę suteiktas turtas nebūtų prarastas arba be Sprendimu (BUSP) 2021/509 įsteigto Priemonės komiteto sutikimo nebūtų perduotas kitiems asmenims ar subjektams nei nurodytieji susitarimuose.
                        
                     
            
               3.   Į 1 dalyje nurodytus susitarimus įtraukiamos nuostatos dėl paramos pagal paramos priemonę sustabdymo ir nutraukimo tuo atveju, jei nustatoma, kad paramos gavėjas pažeidė 2 dalyje nustatytas pareigas.
            
         
         
            4 straipsnis
            Įgyvendinimas
            
               1.   Vyriausiasis įgaliotinis yra atsakingas už užtikrinimą, kad šis sprendimas būtų įgyvendinamas vadovaujantis Sprendimu (BUSP) 2021/509 bei pagal ETP finansuojamų pajamų ir išlaidų įgyvendinimo taisyklėmis ir laikantis pagal ETP įgyvendinamų paramos priemonių būtinų priemonių ir kontrolės priemonių vertinimo ir nustatymo integruotos metodinės sistemos.
            
            
               2.   1 straipsnio 3 dalyje nurodytą veiklą įgyvendina:
               
                           a)
                        
                        
                           1 straipsnio 3 dalies a, b ir c punktus – Lietuvos centrinė projektų valdymo agentūra (CPVA), o
                        
                     
                           b)
                        
                        
                           1 straipsnio 3 dalies d punktą – Estijos e. valdžios akademija (eGA).
                        
                     
         
         
            5 straipsnis
            Stebėsena, kontrolė ir vertinimas
            
               1.   Vyriausiasis įgaliotinis užtikrina, kad būtų stebima, kaip paramos gavėjas laikosi pagal 3 straipsnį nustatytų pareigų. Vykdant šią stebėseną užtikrinamas informuotumas apie pagal 3 straipsnį nustatytų pareigų pažeidimų aplinkybes bei riziką ir padedama užkirsti kelią tokiems pažeidimams, įskaitant pagal paramos priemonę remiamų Ukrainos ginkluotųjų pajėgų padalinių vykdomus tarptautinės žmogaus teisių ir tarptautinės humanitarinės teisės pažeidimus.
            
            
               2.   Įrangos ir reikmenų kontrolė po išsiuntimo organizuojama kaip nurodyta toliau:
               
                           a)
                        
                        
                           pristatymo patvirtinimas: pristatymo pažymėjimus pasirašo galutinių naudotojų pajėgos perduodant nuosavybę;
                        
                     
                           b)
                        
                        
                           ataskaitų apie inventorių teikimas: paramos gavėjas kasmet pateikia nurodytų objektų inventorizacijos ataskaitą tol, kol Politinis ir saugumo komitetas (PSK) laiko tai būtina;
                        
                     
                           c)
                        
                        
                           kontrolė vietoje: paramos gavėjas suteikia vyriausiajam įgaliotiniui galimybę paprašius atlikti kontrolę vietoje.
                        
                     
            
               3.   Vyriausiasis įgaliotinis pirmą kartą struktūriškai įvertina paramos priemonę praėjus šešiems mėnesiams nuo pirmojo įrangos pristatymo. Tai gali apimti apsilankymus vietoje, siekiant patikrinti pagal paramos priemonę pristatytą įrangą, reikmenis ir suteiktas paslaugas, ir kitas veiksmingas nepriklausomo informacijos gavimo formas. Užbaigus įrangos ir reikmenų pristatymą ir paslaugų teikimą pagal paramos priemonę atliekamas galutinis vertinimas, ar paramos priemone prisidėta prie nustatytų tikslų pasiekimo.
            
         
         
            6 straipsnis
            Ataskaitų teikimas
            Įgyvendinimo laikotarpiu vyriausiasis įgaliotinis kas šešis mėnesius teikia PSK paramos priemonės įgyvendinimo ataskaitas pagal Sprendimo (BUSP) 2021/509 63 straipsnį. Paramos priemonių administratorius reguliariai informuoja Sprendimu (BUSP) 2021/509 įsteigtą Priemonės komitetą apie pajamų ir išlaidų vykdymą pagal to sprendimo 38 straipsnį, be kita ko, teikdamas informaciją apie dalyvaujančius tiekėjus ir subtiekėjus.
         
         
            7 straipsnis
            Sustabdymas ir nutraukimas
            PSK gali nuspręsti visiškai arba iš dalies sustabdyti paramos priemonės įgyvendinimą pagal Sprendimo (BUSP) 2021/509 64 straipsnį.
            PSK taip pat gali rekomenduoti Tarybai nutraukti paramos priemonę.
         
         
            8 straipsnis
            Įsigaliojimas
            Šis sprendimas įsigalioja jo priėmimo dieną.
         
         
            Priimta Briuselyje 2021 m. gruodžio 2 d.
            
               
                  Tarybos vardu
               
               
                  Pirmininkas
               
               J. VRTOVEC
            
         
         
            (1)  2021 m. kovo 22 d. Tarybos sprendimas (BUSP) 2021/509, kuriuo nustatoma Europos taikos priemonė ir panaikinamas Sprendimas (BUSP) 2015/528 (OL L 102, 2021 3 24, p. 14).
         
            (2)  OL L 161, 2014 5 29, p. 3.
         
            (3)  2008 m. gruodžio 8 d. Tarybos bendroji pozicija 2008/944/BUSP, nustatanti bendrąsias taisykles, reglamentuojančias karinių technologijų ir įrangos eksporto kontrolę (OL L 335, 2008 12 13, p. 99).